కదలడు వదలడు

శ్రీ లక్ష్మీనారాయణ కంబైన్స్ బ్యానర్‌పై  ఎన్టీఆర్, జయలలిత హీరో హీరోయిన్లుగా రూపొందించిన జానపద చిత్రం కదలడు వదలడు. ఈ సినిమా 1969, జూలై 9న విడుదలయ్యింది. ఈ చిత్రానికి సంగీతం తోటకూర వెంకట రాజు సమకూర్చారు. 
నటీనటులు
 ధూళిపాల - అనంగపాలుడు
 హేమలత - వినతాదేవి
 ఛాయాదేవి - సరితాదేవి
 మాస్టర్ విశ్వేశ్వర్ - యువరాజు విక్రమ సింహుడు
 నందమూరి తారక రామారావు - విక్రమ సింహుడు
 ముక్కామల - చార్వాకుడు
 రామదాసు - భుజంగరాయలు
 త్యాగరాజు - డిండిమ వర్మ
 మిక్కిలినేని - వీరసేనుడు
 సత్యనారాయణ - కిరీటి
 రామకృష్ణ - వినోదవర్మ
 జయలలిత - మధుమతి
 బాలకృష్ణ - గజపతి
 ఝాన్సీ - చెలికత్తె 
 రాజేశ్వరి 
 మోదుకూరి సత్యం

సాంకేతిక వర్గం
 రచన: వీటూరి
 కళ: బి నాగరాజన్
 కూర్పు: గోవిందస్వామి
 స్టంట్స్: శివయ్య
 సంగీతం: టీవీ రాజు
 నృత్యం: చిన్ని, సంపత్
 ఛాయాగ్రహణం: హెచ్‌ఎస్ వేణు
 స్క్రీన్‌ప్లే, దర్శకత్వం: బి విఠలాచార్య
 నిర్మాతలు: కుదరవల్లి సీతారామస్వామి, గుత్తా సుబ్బారావు 
 పాటలు: దాశరథి కృష్ణమాచార్య, సింగిరెడ్డి నారాయణరెడ్డి, కొసరాజు రాఘవయ్య చౌదరి, వీటూరి వెంకట సత్య సూర్యనారాయణ మూర్తి 
 నేపథ్య గాయకులు: ఘంటసాల వెంకటేశ్వరరావు, పులపాక సుశీల 
 నిర్మాణ సంస్థ: శ్రీలక్ష్మీనారాయణ కంబైన్స్
 విడుదల:09:07:1969.
కథ
అవంతీ రాజ్యప్రభువు అనంగపాలుడు (ధూళిపాళ). పట్టపురాణి వినుత దేవి (హేమలత). చిన్నరాణి సరితాదేవి (ఛాయాదేవి). యువరాజు విక్రమసింహుని (మాస్టర్ విశ్వేశ్వర్) పుట్టినరోజు సందర్భంగా మహా మంత్రి చార్వాకుడు (ముక్కామల), రాజుగారి బావమరిది, చిన్నరాణి సోదరుడు భుజంగరాయలు (రామదాసు), ఉప సేనాధిపతి డిండిమవర్మ (త్యాగరాజు) తమ పిల్లలచే యువరాజుకు బహుమతులు అందచేస్తారు. వాటిలో ఒక కీలుగుర్రం బొమ్మ ద్వారా యువరాజుకు ప్రమాదం జరగబోగా సేనాధిపతి వీరసేనుడు (మిక్కిలినేని) రక్షిస్తాడు. యువరాజును అంతం చేయడానికి దుష్టులు చార్వాకుడు, భుజంగరాయలు, డిండిమవర్మలు కుట్ర పన్నుతారు. దాని ఫలితంగా వీరసేనునితో అక్రమ సంబంధం ఉందని పట్టపురాణిని అనుమానించిన మహరాజు, ఇద్దరికీ మరణదండన విధిస్తాడు. ఆ శిక్షనుంచి తప్పించుకొన్న వీరసేనుడు -మహారాణి, యువరాజును రాజ్యానికి దూరంగావుంచి కాపాడతాడు. ఒక సామాన్య యువకునిగా, సాహసవంతునిగా పెరిగి పెద్దవాడైన విక్రముడు.. తల్లి, సేనాపతి ద్వారా నిజం తెలుసుకొంటాడు. అవంతీ రాజ్యానికి వెళ్లి అక్కడ మంత్రి కుమారుడు కిరీటి (సత్యనారాయణ)తో తలపడి అతన్ని ఓడిస్తాడు. రాకుమారుడు (చిన్నరాణి కుమారుడు) వినోదవర్మ (రామకృష్ణ), భుజంగరాయలు కుమార్తె మధుమతి (జయలలిత)ని ప్రేమిస్తాడు. అంతకుముందే కనె్నతీర్థం వద్ద విక్రముని (ఎన్‌టి రామారావు) పరాక్రమం చూసి మెచ్చిన మధుమతి, అతనిపై ప్రేమ పెంచుకుంటుంది. వారిరువురూ పరస్పర అనురాగబద్ధులై ఉంటారు. మధ్యలో డిండిమవర్మ కుమార్తె సుకన్య (విజయలలిత) విక్రమునిపై ప్రేమ పెంచుకోవటం కథ పలు మలుపులు తిరుగుతుంది. కథ నడుస్తుండగా రాజ్య కుట్రలతో మహారాజు, చిన్నరాణి, భుజంగరాయలు బందీలవుతారు. సింహాసనం అధిష్టించి మధుమతిని వివాహం చేసుకోవాలనే కిరీటి ప్రయత్నాలను విక్రముడు పలు ఉపాయాలతో ఎదుర్కొంటారు. దుష్టుల ఆటకట్టించి మహారాజుకు తన తల్లి నిర్దోషిత్వం నిరూపిస్తాడు విక్రముడు. మధుమతిని చేపట్టి సింహాసనం అధిష్టించటంతో కథ సుఖాంతమవుతుంది.

పాటలు
 అందిస్తాను అందుకో మధువందిస్తాను అందుకో - పి.సుశీల , రచన: దాశరథి 
 ఇక్కడ వాడే అక్కడ వాడే ఎక్కడచూసిన వాడే వాడే - సుశీల , రచన: సి నారాయణ రెడ్డి 
 ఎండా వానా గాలి వెన్నెల ఏమన్నాయిరా పరోపకారం పరమార్ధం - ఘంటసాల బృందం . రచన: వీటూరి.
 ఓ ముద్దులొలికే ముద్దబంతి ముసిముసి నవ్వుల చేమంతి - ఘంటసాల, సుశీల . రచన: సి నారాయణ రెడ్డి.
 కట్కో కట్కో గళ్ళచీర పెట్కో పెట్కో పళ్ళిబొట్టు చుక్కలాంటి - ఘంటసాల, సుశీల . రచన: సి. నారాయణ రెడ్డి.
 కొమ్మా కొమ్మా కులికిన చోట నువ్వే నువ్వే కనుబొమ్మా కలిసిన - సుశీల , రచన: సి.నారాయణ రెడ్డి 
 బుల్లెమ్మా సౌఖ్యమేనా ఏం బుల్లెమ్మా సౌఖ్యమేనా నీలినీలి కళ్ళలోన - ఘంటసాల, సుశీల. రచన:వీటూరి. 
 వారే వారే చుం చుం , పి.సుశీల, రచన:కొసరాజు.
మూలాలు

వనరులు
 ఘంటసాల గళామృతము బ్లాగు - కొల్లూరి భాస్కరరావు, ఘంటసాల సంగీత కళాశాల, హైదరాబాదు - (చల్లా సుబ్బారాయుడు సంకలనం ఆధారంగా) 
బయటి లింకులు


వర్గం:ఎన్టీఆర్‌ సినిమాలు
వర్గం:ముక్కామల నటించిన సినిమాలు
వర్గం:ధూళిపాళ నటించిన సినిమాలు
వర్గం:ఛాయాదేవి నటించిన సినిమాలు
వర్గం:మిక్కిలినేని నటించిన సినిమాలు
వర్గం:త్యాగరాజు నటించిన సినిమాలు
వర్గం:జయలలిత నటించిన సినిమాలు